Aanvallers slaan toe op skoolbus, leerder geskietArgieffoto ter illustrasie. ’n Leerder is Maandagmiddag geskiet en ’n ander een beseer toe aanvallers op ’n skoolbus in Mamelodi in die noordooste van Pretoria toegeslaan het. Isaac Mahamba, woordvoerder van die Tshwane-metropolisie, het aan Maroela Media gesê ’n onbekende aantal verdagtes het vanmiddag die skoolbus vol leerders in die Lusaka-uitbreiding genader. Die verdagtes het ’n wapen op die leerders, onderskeidelik van die Brooklyn- en Curro-private skole in die ooste van die stad, gerig en aangedring op van die leerders se selfone. Die aanvallers het een van die leerders tydens die voorval raakgeskiet en nog een het ander beserings opgedoen. Albei leerders sterk tans aan in ’n private hospitaal in Brooklyn en is in ’n stabiele toestand. Karen Meyer, burgemeesterskomiteelid van Tshwane en verantwoordelik vir gemeenskapsveiligheid, het dit as lafhartig bestempel om weerlose skoolkinders aan te val en met hulle lewens te speel vir selfone. “Ek vertrou dat wetstoepassingsowerhede die voorval sal ondersoek en geregtigheid sal laat geskied.” Meyer het gesê sy veroordeel die voorval ten sterkste en vertrou dat die leerlinge berading sal ontvang om die traumatiese voorval te verwerk.